b'\n_START_ARTICLE_\nMuitin\xc4\x97s kriminalin\xc4\x97 tarnyba\n_START_PARAGRAPH_\nMuitin\xc4\x97s kriminalin\xc4\x97 tarnyba (sutr. MKT) - Lietuvos muitin\xc4\x97s specialioji \xc4\xafstaiga, \xc4\xafsteigta 2002 m. kovai su kontrabanda ir kitais muit\xc5\xb3 teis\xc4\x97s akt\xc5\xb3 pa\xc5\xbeeidimais ir nusikaltimais. Tarnybos steig\xc4\x97jas - Muitin\xc4\x97s departamentas prie Lietuvos Respublikos finans\xc5\xb3 ministerijos._NEWLINE_Pagal Operatyvin\xc4\x97s veiklos \xc4\xafstatym\xc4\x85 Muitin\xc4\x97s kriminalin\xc4\x97 tarnyba yra operatyvin\xc4\x97s veiklos subjektas.\n_START_SECTION_\nTeisiniai pagrindai\n_START_PARAGRAPH_\nMuitin\xc4\x97s kriminalin\xc4\x97 tarnyba savo veikloje vadovaujasi Lietuvos Respublikos muitin\xc4\x97s \xc4\xafstatymu, Tarnybos Lietuvos Respublikos muitin\xc4\x97je statutu, Muitin\xc4\x97s kriminalin\xc4\x97s tarnybos nuostatais, Lietuvos Respublikos muitin\xc4\x97s pareig\xc5\xabn\xc5\xb3 etikos kodeksu ir kitais teis\xc4\x97s aktais.\n_START_SECTION_\nVeikla\n_START_PARAGRAPH_\nMuitin\xc4\x97s kriminalin\xc4\x99 tarnyb\xc4\x85 sudaro 3 regioniniai skyriai (Vilniuje, Kaune, Klaip\xc4\x97doje)._NEWLINE_Muitin\xc4\x97s kriminalin\xc4\x97 tarnyba atlieka ikiteismin\xc4\xaf tyrim\xc4\x85 d\xc4\x97l nusikaltim\xc5\xb3, susijusi\xc5\xb3 su muitin\xc4\x97s veikla, juos tirdama, gali taikyti kriminalin\xc4\x97s \xc5\xbevalgybos veiksmus ir priemones. Tarnyba taip pat analizuoja informacij\xc4\x85, susijusi\xc4\x85 su pa\xc5\xbeeidim\xc5\xb3 tendencijomis ir prie\xc5\xbeastimis ir pagal kompetencij\xc4\x85 imasi priemoni\xc5\xb3 joms \xc5\xa1alinti._NEWLINE_Muitin\xc4\x97s kriminalin\xc4\x97 tarnyba organizuoja prevencinio pob\xc5\xabd\xc5\xbeio priemones kontrabandos ir kit\xc5\xb3 nusikaltim\xc5\xb3 u\xc5\xbekardymui, teis\xc4\x97s akt\xc5\xb3 nustatyta tvarka sulaiko neteis\xc4\x97tai gabenamas prekes, daiktus bei su jais susijusius asmenis._NEWLINE_Tarnyba bendradarbiauja su Lietuvos Respublikos teis\xc4\x97saugos ir kitomis valstyb\xc4\x97s institucijomis, kartu su jomis vykdo bendras operacijas. Ji taip pat bendradarbiauja su Europos S\xc4\x85jungos institucijomis ir kit\xc5\xb3 \xc5\xa1ali\xc5\xb3 institucijomis.'